Tshwane-metropolisie betoog teen nuwe skofteArgieffoto: tshwane.gov.za Beamptes van die Tshwane-metropolisie het Woensdag op Werkersdag betoog teen ŉ nuwe skofstelsel. Die stelsel word elke vyf jaar hersien en die nuwe stelsel is op 1 Mei in werking gestel, het die Pretoria News Donderdag berig. “Ons moet die behoeftes van die gemeenskap in ag neem as ons die nuwe tydgleuwe vir skofte in ag neem,” het Steven Ngobeni, die metropolisiehoof, gesê. Die vorige skofstelsel het twee 12-uur skofte behels wat om 06:15 en 18:15 intree. “Dit het beteken dat ons in spitstye tussen 05:00 en 07:00 en 17:00 en 19:00 min lede aan diens het, juis wanneer ons hulle die nodigste het,” het hy gesê. Die metropolisie se nuwe stelsel behels drie agt uurlange skofte van 05:00 tot 13:00, 13:00 tot 21:00 en 21:00 tot 05:00. Die betogers het by die Tshwane-metropolisie se hoofkantoor saamgedrom. – Sapa